## Pravilnik o uvjetima i načinu ostvarivanja prava na osposobljavanje za samostalan život i rad

### NN 62/1998 (28.4.1998.), Pravilnik o uvjetima i načinu ostvarivanja prava na osposobljavanje za samostalan život i rad

# **MINISTARSTVO RADA I SOCIJALNE SKRBI**

Na osnovi članka 60. Zakona o socijalnoj skrbi ("Narodne novine", br.
73/97.), ministar rada i socijalne skrbi donosi

## **PRAVILNIK**

### **O UVJETIMA I NAČINU OSTVARIVANJA PRAVA NA OSPOSOBLJAVANJE ZA SAMOSTALAN ŽIVOT I RAD**

I. OPĆE ODREDBE

Članak 1.

(1) Ovim se Pravilnikom uređuju uvjeti i način ostvarivanja prava na
osposobljavanje za samostalan život i rad tjelesno ili mentalno oštećene
ili psihički bolesne osobe.

(2) Pod osposobljavanjem za samostalan rad, u smislu ovog Pravilnika,
podrazumijeva se osnovnoškolski odgoj i obrazovanje u posebnim odgojno-obrazovnim
ustanovama gdje se istodobno provodi i radno osposobljavanje, te srednjoškolsko
obrazovanje.

(3) Pod osposobljavanjem za samostalan život, u smislu ovog Pravilnika,
podrazumijeva se osposobljavanje tjelesno ili mentalno oštećene ili psihički
bolesne osobe za samozbrinjavanje, putem posebnih rehabilitacijskih programa.

II. OSPOSOBLJAVANJE ZA SAMOSTALAN RAD

Članak 2.

(1) Pravo na osposobljavanje za samostalan rad ima tjelesno ili mentalno
oštećeno ili psihički bolesno dijete i mlađa punoljetna osoba koja ovo
pravo ne ostvaruje po drugoj osnovi ako se, s obzirom na vrstu, stupanj
i težinu oštećenja, odnosno obzirom na vrstu i težinu psihičke bolesti,
može osposobiti za samostalan rad na odgovarajućem poslu s punim radnim
vremenom.

(2) Osposobljavanje za samostalan rad provodi se na način i pod uvjetima
utvrđenim propisima Ministarstva prosvjete i športa.

(3) Ako je radi provođenja osposobljavanja za samostalan rad potrebno
tjelesno ili mentalno oštećeno ili psihički bolesno dijete i mlađu punoljetnu
osobu smjestiti u dom socijalne skrbi ili udomiteljsku obitelj, odluku
o smještaju, na temelju nalaza i mišljenja tijela vještačenja iz stavka
3. članka 147. Zakona o socijalnoj skrbi (u daljnjem tekstu: tijelo vještačenja),
a u skladu s rješenjem nadležnog županijskog ureda kojim je korisnik ostvario
pravo na posebne oblike odgoja i obrazovanja, donosi nadležni centar za
socijalnu skrb.

Članak 3.

(1) Odrasla tjelesno ili mentalno oštećena ili psihički bolesna osoba
kod koje je oštećenje nastalo prije navršenih 45 (muškarac) odnosno 40
(žena) godina života, te koja pravo na osposobljavanje za samostalan rad
ne ostvaruje po drugoj osnovi, može ostvariti ovo pravo ako se, s obzirom
na preostalu radnu sposobnost može osposobiti za rad na drugom odgovarajućem
poslu s punim radnim vremenom.

(2) Osposobljavanje za samostalan rad odrasle tjelesno ili mentalno
oštećene ili psihički bolesne osobe provodi se na način i pod uvjetima
utvrđenim propisima Ministarstva prosvjete i športa koji uređuju područje
srednjoškolskog obrazovanja odraslih.

Članak 4.

(1) Tjelesno ili mentalno oštećene ili psihički bolesne osobe koje su
se osposobile za samostalan rad imaju pravo na naknadu do zaposlenja.

(2) Pravo na naknadu do zaposlenja može ostvariti osoba koja je uspješno
završila osposobljavanje i koja se u roku od 30 dana od dana završenog
osposobljavanja prijavila nadležnoj službi zavoda za zapošljavanje.

(3) Visina naknade do zaposlenja iznosi 70% od osnovice i članka 16.
Zakona o socijalnoj skrbi.

(4) Naknada do zaposlenja koju, temeljem svoje odluke, u mjesečnim iznosima
isplaćuje nadležni centar za socijalnu skrb, tereti sredstva ministarstva
nadležnog za poslove socijalne skrbi.

(5) Ako je korisniku, stupanjem na posao prestalo pravo na naknadu iz
stavka 1. ovog članka, on može ponovno steći pravo na novčanu naknadu u
slučaju da mu, neovisno o njegovoj volji, prestane zaposlenje, a tu naknadu
ne ostvaruje po drugoj osnovi.

(6) Korisnik koji ostvaruje naknadu iz stavka 1. ovog članka ne može
istodobno ostvariti doplatak za pomoć i njegu temeljem Zakona o socijalnoj
skrbi.

Članak 5.

Postojanje sposobnosti za osposobljavanje za samostalan rad iz članka
2. i 3. ovog Pravilnika utvrđuje tijelo vještačenja.

Članak 6.

Ako je radi provođenja osposobljavanja za samostalan rad potrebno odraslu
tjelesno ili mentalno oštećenu ili psihički bolesnu osobu smjestiti u dom
socijalne skrbi ili udomiteljsku obitelj, odluku o smještaju, na temelju
nalaza i mišljenja tijela vještačenja, donosi nadležni centar za socijalnu
skrb.

Članak 7.

(1) Korisnik koji je ostvario pravo na osposobljavanje za samostalan
rad te radi toga pohađa nastavu izvan mjesta svog prebivališta, a ne postoji
potreba njegovog smještaja u dom socijalne skrbi ili udomiteljsku obitelj,
ima pravo na novčanu pomoć za pokriće troškova prijevoza.

(2) Odluku o pravu na novčanu pomoć za pokriće troškova prijevoza donosi
nadležni centar za socijalnu skrb.

Članak 8.

Ako je radi zapošljavanja korisnika socijalne skrbi koji je uspješno
završio osposobljavanje za samostalan rad, potrebno adaptirati prostorije,
strojeve, druge uređaje i sredstva za rad, ministarstvo nadležno za poslove
socijalne skrbi može sudjelovati u osiguravanju sredstava za te potrebe
u visini utvrđenoj ugovorom sa zainteresiranom pravnom ili fizičkom osobom.
Ovim ugovorom utvrđuje se namjena i korištenje sredstava.

III. OSPOSOBLJAVANJE ZA SAMOSTALAN ŽIVOT

Članak 9.

Pravo na osposobljavanje za samostalan život ima tjelesno ili mentalno
oštećena ili psihički bolesna osoba koja se, s obzirom na vrstu, stupanj
i težinu oštećenja, odnosno s obzirom na vrstu i težinu psihičke bolesti,
na temelju posebnih rehabilitacijskih programa, može osposobiti za samozbrinjavanje.

Članak 10.

Postojanje sposobnosti za osposobljavanje za samostalan život utvrđuje
tijelo vještačenja.

Članak 11.

Ako je radi provođenja osposobljavanja za samostalan život potrebno
osobu smjestiti u dom socijalne skrbi ili udomiteljsku obitelj, odluku
o smještaju, na temelju nalaza i mišljenja tijela vještačenja, donosi nadležni
centar za socijalnu skrb.

Članak 12.

(1) Korisnik koji je ostvario pravo na osposobljavanje za samostalan
život te radi toga pohađa ustanovu izvan mjesta svog prebivališta, a ne
postoji potreba njegovog smještaja u dom socijalne skrbi ili udomiteljsku
obitelj, ima pravo na novčanu pomoć za pokriće troškova prijevoza.

(2) Odluku o pravu na novčanu pomoć za pokriće troškova prijevoza donosi
nadležni centar za socijalnu skrb.

Članak 13.

Danom početka primjene ovog Pravilnika prestaju važiti odredbe Pravilnika
o ostvarivanju socijalne zaštite ("Narodne novine", br. 10/91, 38/92, 5/93,
113/93 i 69/96) Glava II. točka 1. članci 2. do 6.

Članak 14.

Ovaj Pravilnik stupa na snagu osmoga dana nakon objave u "Narodnim novinama".

Klasa: 550-01/98-01/241
Urbroj: 524-01/98-4
Zagreb, 26. ožujka 1998.

Ministar
**Joso Škara,** v. r.

Pravilnik, NN 62/1998-737